EIROPAS KOMISIJA Strasbūrā, 12.4.2016 COM(2016) 222 final KOMISIJAS ZIŅOJUMS EIROPAS PARLAMENTM, EIROPADOMEI UN PADOMEI

Otrais ziņojums par pārcelšanu un pārmitināšanu



1.Ievads Komisija 2016. gada 16. martā pieņēma pirmo ziņojumu par pārcelšanu un pārmitināšanu, kurā apkopotas konstatētās problēmas un atziņas, kas gūtas pirmajos pārcelšanas un pārmitināšanas mehānismu īstenošanas mēnešos, un ierosināti ieteikumi un pasākumi, kas veicami īstermiņā, lai uzlabotu īstenošanu. Kopš 2016. gada 16. marta Grieķijā ieradušās 9928 personas. Laikā, kad tika slēgta robeža starp Grieķiju un bijušo Dienvidslāvijas Maķedonijas Republiku, Grieķijā bija nonākuši 50 000–56 000 personu, no kurām, kā liecina UNHCR sākotnējās aplēses, 65–70 % ir valstspiederība, ar kuru tās ir tiesīgas uz pārcelšanu. Turklāt Itālijā tiek novērotas jau zināmās sezonālās svārstības, atkal palielinoties migrantu plūsmām. Kopš marta vidus Itālijā ieradušies vairāk nekā 8564 migranti. Eiropas Savienība un Turcija 2016. gada 18. martā vienojās par pasākumiem, kas veicami, lai izbeigtu neatbilstīgo migrāciju no Turcijas uz ES, un par vairākiem rīcības punktiem. ES un Turcijas paziņojumā ir paredzēts, ka visas personas, kas pēc 20. marta neatbilstīgi ieceļos Grieķijā, var tikt uzņemtas atpakaļ Turcijā, un ir noteikts pamats mehānismam “viens pret vienu”, kas paredz par katru sīrieti, kurš tiks atgriezts Turcijā no Grieķijas salām, kāds cits sīrietis tiks pārmitināts no Turcijas. Kopumā progress kopš pirmā ziņojuma par pārcelšanu un pārmitināšanu ir bijis neapmierinošs. Attiecībā uz pārcelšanu Komisija izvirzīja mērķi līdz otrā ziņojuma sagatavošanai pārcelt vismaz 6000 personu. Šis mērķis nav sasniegts. Pārskata periodā ir pārceltas tikai 208 personas, un pārcelšanu veikušas tikai dažas dalībvalstis un asociētās valstis. Tāpēc pārcelšanas pienākumu īstenošana joprojām ir prioritāte, kas mazinātu spiedienu uz Grieķiju un Itāliju. Attiecībā uz pārmitināšanu — no 22 504 personām, par kurām bija panākta vienošanās, līdz šim ir pārmitinātas 5677. Īstermiņā kopš ES un Turcijas paziņojumā minētās vienošanās piemērošanas, kas sākās 4. aprīlī, no Turcijas uz ES atbilstoši mehānismam “viens pret vienu” pārmitinātas 79 personas. Minētā mehānisma rezultātā pārmitināšanas paātrināšana un palielināšana ir kļuvusi par vēl svarīgāku prioritāti. Otrajā ziņojumā par pārcelšanu un pārmitināšanu ir sniegta jaunākā informācija par pašreizējo situāciju un novērtētas darbības, kas veiktas no 2016. gada 16. marta līdz 11. aprīlim (pārskata periods), realizējot ieteikumus pārcelšanas un pārmitināšanas shēmu īstenošanas paātrināšanai. Komisija turpinās katru mēnesi ziņot par pārcelšanas un pārmitināšanas saistību īstenošanu. 2.Pārcelšana 2.1. Pārcelšanas mērķa dalībvalstu rīcība No 16. marta līdz 11. aprīlim tika pārceltas tikai 208 papildu personas — 46 no Grieķijas (uz Igauniju, Portugāli un Somiju) un 162 no Itālijas (uz Portugāli, Franciju, Somiju un Rumāniju), tādējādi kopējais pārcelto personu skaits ir palielinājies līdz 1145 (615 no Grieķijas un 530 no Itālijas). Līdz 16. aprīlim ir plānots pārcelt 42 personas no Grieķijas uz Somiju, Latviju, Rumāniju un Bulgāriju un 42 personas no Itālijas uz Rumāniju un Somiju. Īrija, Igaunija, Luksemburga un Čehijas Republika nesen ir pieņēmušas pārcelšanas pieprasījumus no Grieķijas, un drīz tiks organizēti pārcelšanas lidojumi. Turklāt Francija, Nīderlande un Portugāle apstrādā lielu skaitu pieprasījumu pārcelšanai no Grieķijas; plānots, ka tā notiks līdz aprīļa beigām.

Rīcība saistību ierobežotā skaita novēršanai. Septiņas dalībvalstis (Beļģija, Francija, Igaunija, Latvija, Lietuva, Malta un Rumānija) ir iesniegušas 793 jaunas norādes par gatavību ātri pārcelt starptautiskās aizsardzības pieteikuma iesniedzējus (“oficiālas saistības”). Pārcelšanas mērķa dalībvalstu oficiālo saistību kopējais skaits ir 4516 (1573 attiecas uz Itāliju un 2943 — uz Grieķiju) jeb 2,82 % no kopskaita. Austrija, Horvātija, Ungārija un Slovākija joprojām nav iesniegušas saistības. Čehijas Republika, Polija un Slovēnija vēl nav sākušas pildīt savas saistības. Starp Norvēģiju un Itāliju 22. martā tika noslēgta divpusējā vienošanās, savukārt divpusējā vienošanās ar Šveici tika noslēgta 24. februārī. Itālija jau ir iesniegusi pirmos pārcelšanas pieprasījumus Šveicei. Norvēģija un Šveice katra ir apņēmusies pārcelt 900 patvēruma meklētāju no Itālijas. Pašlaik tiek pabeigta vienošanos izstrāde starp Norvēģiju un Grieķiju un starp Šveici un Grieķiju. Rīcība tā laika samazināšanai, kas vajadzīgs, lai reaģētu uz pārcelšanas pieprasījumiem. Lielākā daļa dalībvalstu pārāk ilgi nesniedz atbildi uz pārcelšanas pieprasījumiem. Luksemburga, Francija, Somija un Portugāle pieliek ievērojamas pūles, lai samazinātu reaģēšanas laiku (arī drošības pārbaudēm) ar nolūku sasniegt divu nedēļu mērķi, ko Komisija noteikusi pirmajā ziņojumā par pārcelšanu un pārmitināšanu. Visām dalībvalstīm būtu jānodrošina, ka tās sasniedz šo divu nedēļu mērķi. Rīcība to problēmu risināšanai, kuras saistītas ar neaizsargātu pieteikuma iesniedzēju, tostarp nepavadītu nepilngadīgo, pārcelšanu. Kopš pārcelšanas mehānisma īstenošanas sākuma ir pārcelti 250 nepilngadīgie (234 no Grieķijas un 16 no Itālijas), no kuriem 4 bija nepavadīti nepilngadīgie, kuri tika pārcelti uz Somiju. Vēl 10 nepavadīti nepilngadīgie 11. aprīlī tiks pārcelti uz Somiju. Beļģija ir atsaukusies uz Komisijas aicinājumu palielināt nepavadītiem nepilngadīgajiem paredzēto vietu skaitu, un, īstenojot savas pirmās saistības pret Grieķiju par 100 pieteikuma iesniedzēju pārcelšanu, tā piedāvāja 10 vietas šai neaizsargāto pieteikuma iesniedzēju kategorijai. Rīcība, kas veikta, lai palielinātu mehānisma atzīšanu un uzticēšanos tam migrantu vidū un izvairītos no pieteikumu atsaukšanas. Četrpadsmit dalībvalstis (Beļģija, Francija, Īrija, Kipra, Lietuva, Malta, Nīderlande, Polija, Portugāle, Rumānija, Somija, Spānija, Vācija un Zviedrija) un Šveice ir nosūtījušas pirmsizbraukšanas informāciju. Rīcība, kas veikta, lai pastiprinātu EASO spēju atbalstīt Itāliju un Grieķiju. Atsaucība uz janvārī, februārī un martā izteiktajiem EASO īpašajiem aicinājumiem nodrošināt ekspertus norīkošanai Itālijā lielākoties bija pozitīva, un visi izvirzītie eksperti tika norīkoti. Atsaucoties uz 10. decembra, 4. marta un 9. marta īpašajiem pārcelšanas aicinājumiem, lai Grieķijā norīkotu attiecīgi vismaz 30, 39 un 57 ekspertus, tika norīkoti 40, 30 un 26 eksperti. Pašlaik pārcelšanas procesā Grieķijā no EASO ir norīkotas 34 personas. EASO 6. aprīlī izteica papildu aicinājumu norīkot 42 ekspertus, sākot no aprīļa vidus līdz jūnija vidum. 2.2. Grieķijas un Itālijas rīcība, tostarp svarīgākā informācija no ceļvežiem Grieķija Rīcība, kas veikta, lai nodrošinātu karsto punktu pilnīgu darbspēju. Visi karstie punkti pašlaik ir darbspējīgi, izņemot Kosu. Pēc ES un Turcijas paziņojuma pieņemšanas darbs karstajos punktos pēc būtības ir ievērojami mainījies, un pašlaik informācijas sniegšana par pārcelšanas mehānismu minētajā karstajā punktā ir apturēta attiecībā uz migrantiem, kuri ierodas pēc 20. marta. Rīcība, kas veikta, lai uzlabotu Grieķijas Patvēruma dienesta reģistrācijas spēju. Grieķija 3. aprīlī pieņēma tiesību aktu, ar ko cita starpā tika transponēta pārstrādātā Patvēruma procedūru direktīva. Ar to ir paplašinātas Patvēruma dienesta un Pārsūdzības iestādes pilnvaras un uzlabots to darbības juridiskais pamats. Ar minēto tiesību aktu Pirmās uzņemšanas dienests pārveidots par Uzņemšanas un pārbaudes dienestu un tika izveidotas jaunas iestādes attiecīgo ES fondu līdzekļu pārvaldībai un valsts programmu īstenošanai. Tiesību aktā ir arī ietverti noteikumi, kuru mērķis ir atvieglot “nepieņemamības” procedūras īstenošanu attiecībā uz patvēruma meklētājiem, kuri ieradušies no Turcijas, un tas ļauj valsts patvēruma procedūrā izmantot EASO ekspertu un tulku palīdzību. Rīcība koordinācijas uzlabošanai. Ar visiem attiecīgajiem partneriem ir apspriests un tika pārveidots pārcelšanas protokols, kura mērķis ir precizēt pienākumus un termiņus dažādajiem pārcelšanas darbplūsmas posmiem, lai ņemtu vērā arī situācijas izmaiņas Grieķijā. Gaidāms, ka pārskatītais protokols tiks pieņemts 11. aprīļa nedēļā.

Rīcība Grieķijas uzņemšanas spējas uzlabošanai. Kopējā uzņemšanas spēja Grieķijā pašlaik ir 41 360 vietu. UNHCR piedāvās papildu uzņemšanas vietas nometnēs, dzīvokļos un viesnīcās — šī rīcība būs daļa no centieniem palielināt pārcelšanas pieteikuma iesniedzējiem paredzēto vietu skaitu un centralizāciju atbilstoši UNHCR īres programmai. UNHCR Lagadikijā, netālu no Salonikiem, jau ir sācis būvēt speciālu nometni pieteikuma iesniedzējiem, uz kuriem attiecas pārcelšanas procedūra. Nometnē, kuru plānots pabeigt 11. aprīļa nedēļā, būs 1400 vietu, un ir paredzams, ka tā ievērojami atvieglos pārcelšanas darbplūsmu Saloniku apgabalā. Notiek sarunas starp UNHCR un Grieķijas iestādēm par vēl vairāku vietu nodrošināšanu, kurās būvēt speciālas nometnes pārceļamajiem pieteikuma iesniedzējiem, jo īpaši Atikas reģionā. Rīcība, kas veikta, lai risinātu problēmas, kas saistītas ar neaizsargātu pieteikuma iesniedzēju, tostarp nepavadītu nepilngadīgo, pārcelšanu. NVO atbalsta prokuroru, piedāvājot juristus, kuri uzņemas pienākumu pārstāvēt nepavadītus nepilngadīgos salās. Notiek sarunas starp attiecīgajām ieinteresētajām personām par līdzīgu pakalpojumu nodrošināšanu Atēnu un Saloniku apgabalos. Itālija Rīcība, kas veikta, lai nodrošinātu karsto punktu pilnīgu darbspēju. Itālija 2016. gada 31. martā iesniedza Eiropas Komisijai pārskatītu ceļvedi. Pašlaik karstie punkti Pocallo, Lampedūzā, Trapāni un Taranto ir darbspējīgi. Pārskatītajā ceļvedī Itālija ir norādījusi, ka ļoti drīz tiks atvērts papildu karstais punkts, kam ir svarīga nozīme, lai nodrošinātu, ka tiek pienācīgi pārvaldīti migrantu pieplūduma maksimālās intensitātes periodi, kas gaidāmi vasarā. Turklāt noslēgumam tuvojas mobila karstā punkta izveide. Itālijas iestādes ir arī pieņēmušas standarta operāciju procedūras attiecībā uz karstajiem punktiem. Rīcība koordinācijas uzlabošanai. Ir pabeigtas ES reģionālās darba grupas (EURTF) jaunās telpas Katānijā, uz kurām ir pārcelta darbība. EURTF jauno telpu oficiālā svinīgā atklāšana plānota 29. aprīlī. Rīcība Itālijas uzņemšanas un formalitāšu kārtošanas spējas uzlabošanai. Ņemot vērā gaidāmos vasaras mēnešus, Itālijas iestādes ir iesniegušas jauno uzņemšanas/ārkārtas situāciju plānu. Kopējā noteiktā uzņemšanas spēja Itālijai ir 111 081 vieta visā valstī, un ir plāns pirmā līmeņa spēju līdz gada beigām palielināt vēl par 3498 vietām un nodrošināt 10 000 papildu vietas otrajā uzņemšanas līmenī. No 2016. gada 1. janvāra līdz 26. februārim saņemti 14 754 starptautiskās aizsardzības pieteikumi un pieņemti 14 139 ar tiem saistīti lēmumi, kas ir attiecīgi par 37,53 % un 145,72 % vairāk nekā tajā pašā laikposmā iepriekšējā gadā. Rīcība to problēmu risināšanai, kuras saistītas ar neaizsargātu pieteikuma iesniedzēju un nepavadītu nepilngadīgo pārcelšanu. Notikušas sanāksmes, kurās piedalījušies Tieslietu ministrijas un Iekšlietu ministrijas pārstāvji un kuras bija veltītas procedūrām, kas nepieciešamas, lai varētu veikt nepavadītu nepilngadīgo pārcelšanu, tomēr līdz šim galīgā procedūra vēl nav noteikta. 2.3. Komisijas un ES aģentūru rīcība Eiropas Komisija Komisija 17. martā rīkoja Piekto pārmitināšanas un pārcelšanas forumu, kurā piedalījās arī dalībvalstis, EASO, IOM un UNHCR, lai izklāstītu un pārrunātu problēmas un ieteikumus, kas sniegti pirmajā ziņojumā par pārcelšanu un pārmitināšanu. Komisija turpina vismaz reizi mēnesī rīkot regulāras tikšanās ar sadarbības koordinatoriem attiecīgi Itālijā un Grieķijā, lai paātrinātu pārcelšanas procesu.

EASO Rīcība pārcelšanas procesa paātrināšanai. Atbalstot Grieķijas Patvēruma dienestu, EASO ir sācis reģistrācijas pilotprojektu — vispirms 2016. gada 15. martā Atēnās un pēc tam 2016. gada 21. martā Salonikos —, kurā EASO eksperti palīdz Grieķijas Patvēruma birojam pārcelšanas gadījumu reģistrācijā. Minētais pilotprojekts 2016. gada 6. aprīlī tika sākts trešajā vietā — Aleksandrupolē. Turklāt EASO pašlaik ar Grieķijas iestādēm apspriež provizoriskās reģistrācijas procesa īstenošanu, lai uzlabotu to patvēruma meklētāju piekļuvi pārcelšanas programmai, kuriem ir tiesības uz pārcelšanu. UNHCR arī apspriežas ar Grieķijas Patvēruma dienestu par līdzīgu pakalpojumu sniegšanu. Arī Itālijā EASO sniedz atbalstu, nodrošinot mobilās vienības, un Sicīlijā 2016. gada 15. un 16. martā tas organizēja pirmo izmēģinājuma tikšanos ar pilsoniskās sabiedrības pārstāvjiem, lai nodrošinātu labāku koordināciju ar pilsoniskās sabiedrības organizācijām. Rīcība, kas veikta, lai palielinātu mehānisma atzīšanu un uzticēšanos tam migrantu vidū un izvairītos no pieteikumu atsaukšanas. EASO ir arī īstenojis daudzus no ieteikumiem, kas ietverti pirmajā ziņojumā par pārcelšanu un pārmitināšanu, attiecībā uz saziņas pasākumiem. EASO ir izveidojis ES pārcelšanas programmas Facebook lapu angļu un arābu valodā, kura izmantojama par informācijas platformu personām, kas ir ieinteresētas pārcelšanā, un kurā ir arī publicēti veiksmes stāsti. Papildus jau pieejamajai vispārīgajai informatīvajai lapai par pārcelšanu EASO ir sagatavojis divas citas informatīvās lapas, no kurām viena paredzēta personām, kas jāpārceļ no Grieķijas, otra — personām, kas jāpārceļ no Itālijas. EASO ir arī izstrādājis vispārīgu informācijas paketi, kurā ietverta būtiskākā pamatinformācija pieteikuma iesniedzējiem, kas jāpārceļ Grieķijā un Itālijā. Visbeidzot, EASO pašlaik sagatavo pārcelšanas saziņas paketi bērniem un mobilo lietojumprogrammu, kurā būs atspoguļots saturs no Itālijai un Grieķijai paredzētajām informatīvajām lapām. EASO arī beidz izstrādāt rīku, ar ko veikt bērna vislabāko interešu novērtējumu pārcelšanas vajadzībām, un sadarbojas ar Itālijas un Grieķijas iestādēm, lai to pielāgotu valsts specifikai. 3.Pārmitināšana Pamatojoties uz informāciju, kas saņemta no iesaistītajām valstīm, līdz 2016. gada 11. aprīlim 2015. gada 20. jūlija pārmitināšanas shēmas ietvaros tika pārmitinātas 5677 personas uz 15 pārmitināšanas valstīm: Apvienoto Karalisti, Austriju, Beļģiju, Čehijas Republiku, Dāniju, Franciju, Islandi, Itāliju, Īriju, Lihtenšteinu, Nīderlandi, Norvēģiju, Somiju, Šveici un Vāciju. Vairākums valstu, kas piedalās šajā shēmā, norādīja, ka pārmitināšanas pasākumi galvenokārt (bet ne tikai) bija paredzēti sīriešiem, kuri atrodas Jordānijā, Libānā un Turcijā. Lai gan atbilstoši 2015. gada 20. jūlija secinājumiem dalībvalstis ir vienojušās par salīdzinoši plašu prioritāro reģionu klāstu pārmitināšanai, paredzams, ka pēc ES un Turcijas 2016. gada 18. marta paziņojuma lielākā daļa no aptuveni 16 800 atlikušo pārmitināšanas vietu šīs shēmas ietvaros tiks izmantotas pārmitināšanai no Turcijas. Kā norādīts ES un Turcijas 2016. gada 18. marta paziņojumā, ir izveidots mehānisms, kā migrantu neatbilstīgo un bīstamo pārvietošanos pāri robežai no Turcijas uz Grieķijas salām aizstāt ar likumīgu kanālu pārmitināšanai no Turcijas uz ES. ES un Turcija vienojās par katru sīrieti, ko Turcija uzņems atpakaļ pēc viņa neatbilstīgas ierašanās Grieķijas salās, kādu citu sīrieti pārmitināt no Turcijas. Mehānisma “viens pret vienu” mērķis ir to migrantu neatbilstīgās plūsmas, kuri pārvietojas bīstamos apstākļos pāri Egejas jūrai, aizstāt ar pienācīgu un likumīgu pārmitināšanas procesu. Kopš 2016. gada 4. aprīļa, kad mehānisms “viens pret vienu” kļuva piemērojams, 37 sīrieši ir pārmitināti uz Vāciju, 11 uz Somiju un 31 uz Nīderlandi. Komisija ir sadarbojusies ar dalībvalstīm un Turcijas iestādēm saistībā ar paātrinātām standarta operāciju procedūrām, kas veicamas, lai kopā ar Turciju īstenotu shēmas “viens pret vienu” daļas, kuras attiecas uz pārmitināšanu. EASO un UNHCR cieši sadarbojās visā procedūras gaitā. Paredzams, ka drīzumā ES un Turcija galīgi apstiprinās standarta operāciju procedūras. 54 000 vietu piedāvāšana no pārcelšanas mehānisma likumīgām iespējām ierasties ES Komisija 2016. gada 21. martā nāca klajā ar priekšlikumu nodrošināt papildu vietas pārmitināšanai vai citu veidu likumīgai uzņemšanai no Turcijas, grozot Padomes 2015. gada 22. septembra Lēmumu (ES) Nr. 2015/1601, lai no Itālijas un Grieķijas pārceltu starptautiskās aizsardzības pieteikuma iesniedzējus.

Ar minēto grozījumu tā ierosināja tās 54 000 vietas, kas sākotnēji bija paredzētas pārcelšanai, nodrošināt sīriešu uzņemšanai ES no Turcijas, izmantojot pārmitināšanu, humanitāro uzņemšanu vai citus likumīgus veidus, piemēram, humanitārās vīzas, stipendijas, ģimenes atkalapvienošanās shēmas utt. Minētās 54 000 vietas, kas pieejamas likumīgai uzņemšanai, ir pašlaik nepiešķirtā rezerve pārcelšanai atbilstoši minētajam spēkā esošajam Komisijas lēmumam. Dalībvalstis varēs no pārceļamo pieteikuma iesniedzēju skaita atskaitīt to sīriešu skaitu, kuri likumīgi uzņemti to teritorijā no Turcijas atbilstoši valsts vai daudzpusējām pārmitināšanas shēmām. Šie skaitļi papildinās saistības, kas īstenotas atbilstoši 2015. gada 20. jūlija secinājumiem par pārmitināšanu. Padomē ir sākušās sarunas par ierosināto grozījumu, un mērķis ir tās pabeigt iespējami drīz. Virzība uz strukturētu ES pārmitināšanas sistēmu Komisija 6. aprīlī organizēja Sesto pārmitināšanas un pārcelšanas forumu, lai konsultētos ar dalībvalstīm, Dublinas sistēmā asociētajām valstīm, kā arī ar UNHCR un IOM par jaunu priekšlikumu, kas attiektos uz strukturētu ES pārmitināšanas sistēmu, par ko tika paziņots tajā pašā dienā pieņemtajā Komisijas paziņojumā. Notika spraigas diskusijas par to elementu identificēšanu, kas varētu ietilpt topošajā ES pārmitināšanas satvarā, par kopējām procedūrām un vienotu kārtību, ko varētu noteikt, par veidiem, kā nodrošināt pārmitināšanas pienākuma taisnīgu sadalījumu starp dalībvalstīm, pastiprinot ES pārmitināšanas centienus kopumā, un par dalībnieku, piemēram, UNHCR, IOM un EASO, nozīmi. UNHCR konference par globālo atbildības dalīšanu Sīrijas bēgļu uzņemšanā Komisārs Avramopuls piedalījās augsta līmeņa sanāksmē par globālo atbildības dalīšanu Sīrijas bēgļu uzņemšanā, ko 30. martā organizēja UNHCR. Sanāksmē Komisija vēlreiz apstiprināja ES apņemšanos sniegt ieguldījumu starptautiskajos centienos reaģēt uz globālajām piespiedu pārvietošanas krīzēm, vienlaikus aicinot visus starptautiskās sabiedrības pārstāvjus pastiprināt to centienus šajā jomā. Kā norādīja UNHCR, konferences panākumi bija viduvēji, proti, tiek lēsts, ka visā pasaulē tika pieņemtas saistības par 185 000 vietu sīriešu bēgļu pārmitināšanai un citu veidu likumīgai uzņemšanai — tas ir vairāk nekā saistības par aptuveni 178 000 vietu, kas bija pieejamas pirms konferences. Šajā ziņā minētais pasākums ir uzskatāms par soli virzībā uz samitu, kas būs veltīts bēgļu un migrantu masveida pārvietošanās jautājumiem un notiks ANO Ģenerālajā asamblejā 2016. gada septembrī, gaidāms, ka tajā tiks sniegts konkrēts un vērtīgs pārmitināšanas valstu ieguldījums. 4.Turpmākā rīcība Pamatojoties uz jaunāko pieejamo informāciju, 35 000–40 000 personu Grieķijā būs tiesības uz pārcelšanu, bet migrācijas plūsmas palielinās arī Itālijā. Pārcelšanas mērķa dalībvalstīm ir pilnībā jāīsteno to pienākumi, ko tās uzņēmušās Padomes lēmumos par pārcelšanu, lai mazinātu spiedienu uz priekšposteņa dalībvalstīm. Tāpēc Komisija aicina pārcelšanas mērķa dalībvalstis būtiski palielināt to centienus reaģēt uz steidzami risināmo humanitāro situāciju Grieķijā un novērst situācijas pasliktināšanos Itālijā. Eiropadomes secinājumos sistemātiski ir izteikts aicinājums paātrināt pārcelšanu. Valstu un valdību vadītāju aicinājumiem ir jāsaskan ar kompetento valsts dienestu mērķtiecīgu un tūlītēju rīcību. Pirmajā ziņojumā par pārcelšanu un pārmitināšanu Komisija pauda uzskatu, ka līdz 16. aprīlim jāpārceļ vismaz 6000 personu un līdz 16. maijam vismaz 20 000 personu. Komisija joprojām uzskata, ka šo mērķi var sasniegt, ja visas ieinteresētās personas, jo īpaši pārcelšanas mērķa dalībvalstis, izrāda vēlmi iesaistīties pārcelšanas darbā un raiti sadarbojas.